Jurgen Klopp, văzut de Eduard Hellvig: A pierdut mai mult decât a câștigat
- Emanuel Nițulescu
- 21 mai 2024, 08:54
Duminică, după meciul cu Wolves, pe Anfield, în fața unui stadion plin, antrenorul german de fotbal Jurgen Klopp și-a luat la revedere de la Liverpool, echipa de care a fost alături în ultimii ani. Cu această ocazie Eduard Hellvig, fostul director al SRI, a scris câteva cuvinte despre Jurgen Klopp și despre ce reprezintă acesta pentru lumea fotbalului.
Nimic nu îl recomanda pe Jurgen Klopp pentru vreo funcție
„Ce are el și ne-ar trebui și nouă? Am spune că mai nimic, în urmă cu 25 de ani era un om normal și nimic nu îl recomanda pentru vreo funcție. Ca să înțelegem cât de neadecvat se prezenta, când strănuta, colegii nu îi urau sănătate, ci finețe. Ce e drept, avea oarece carismă, priză bună la public și un zâmbet frumos, cu toți dinții.", își începe Eduard Hellvig, postarea sa despre Klopp, pe o rețea de socializare.
„A, era să uit, avea și un fel de onestitate a cărătorului de piane pe care nu o apreciezi în mod deosebit, dar nici nu te lasă rece. Pentru mulți din jurul său, o calitate mai mult decât importantă, care avea să îl îmbrace în costum și să îl arunce în lumina reflectoarelor.
În cercurile înalte a ajuns numit, și nu ales. Mă rog, se mai întâmplă…”, remarcă în continuare Eduard Hellvig.
Antrenorul german „livra o proză cinstită și smerită”
„Putea foarte ușor să își piardă mințile, rațiunea sau măsura. Nu a făcut-o, ba dimpotrivă. În lumea discursurilor de plastic, omul livra o proză cinstită și smerită. Ba chiar lumea a început să-l suspecteze de simțul umorului, lucru deloc de neglijat pentru că venea de unde venea. S-a bătut pentru ce credea, a avut noroc, a avut ghinion, a dat afară nume importante și a adus în față altele și mai importante. Probabil că a pierdut mai mult decât a câștigat, dar ce mai contează!?!,” a mai scris Eduard Hellvig, cu referire la Klopp.
Fostul director SRI mai apreciază la antrenorul german și faptul că are și o anume grație de renunța atunci când era momentul: „A renunțat la șefie atunci când nimeni nu îl contesta, fără vanități, orgolii sau scandal. Nu a plecat pentru că nu mai putea, ci pentru că simțea că era cazul să încheie un ciclu. Ceea ce, să recunoaștem, nu vedem prea des. Când simți că ai făcut ceva semnificativ, grația de a renunța îți vine la îndemână.
Puterea adevărată se arată atunci când poți renunța la ea fără să fii împins pe scări. Dacă ar fi să recomand unor tineri un model de urmat, el este unul dintre numele care îmi vine în minte. Mulțumim pentru călătorie, Jurgen Klopp.".
Jurgen Klopp va părăsi nu numai orașul Liverpool, ci și Marea Britanie, și se va muta în Spania, în următoarele două săptămâni.